Nõukogu määrus (EÜ) nr 2549/2000,

17. november 2000,

millega kehtestatakse Iiri mere (ICES VIIa rajoon) tursavarude taastamise täiendavad tehnilised meetmed

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 37,

võttes arvesse komisjoni ettepanekut, [1]

võttes arvesse Euroopa Parlamendi arvamust [2]

ning arvestades järgmist:

(1) Suguküpse tursa varud Iiri meres on kahanenud ning komisjoni 9. veebruari 2000. aasta määrusega (EÜ) nr 304/2000 (millega kehtestatakse Iiri mere (ICES VIIa rajoon) tursavarude taastamise meetmed) [3] sätestatakse Iiri merel toimuva kalapüügi suhtes kohaldatavad edasilükkamatud ajutised meetmed.

(2) Tuleb parandada Iiri mere tursa noorvormide kaitset, et suurem osa neist jääks ellu ja saaks täiskasvanuks.

(3) Iiri merel on vaja võtta tursa noorvormide ellujäämise tagamiseks täiendavaid tehnilisi meetmeid.

(4) Nõukogu 30. märtsi 1998. aasta määruse (EÜ) nr 850/98 (kalavarude kaitsest noorte mereorganismide kaitseks võetud tehniliste meetmete kaudu) [4] I lisa 6. joonealuses märkuses määratletud tingimuste kohased eri püügivahenditele lubatud kaaspüügi protsendimäärad on 2000. aastal liiga suured nii Iiri merel kui sellega külgnevates vetes (ICES VIIa rajoon). Nimetatud tingimuste kohaldamine 2000. aastal ei ole soovitav. Seetõttu ei tohiks ülalnimetatud 6. joonealust märkust Iiri merel kohaldada,

ON VASTU VÕTNUD KÄESOLEVA MÄÄRUSE:

Artikkel 1

Käesoleva määrusega sätestatakse määruses (EÜ) nr 850/98 määratletud meetmeid täiendavad tehnilised meetmed, mida kohaldatakse üksnes Iiri merel (ICES VIIa rajoon, nagu on määratletud nõukogu 17. detsembri 1991. aasta määruses (EMÜ) nr 3880/91 [5] Kirde-Atlandi piirkonnas kalastavate liikmesriikide nominaalsaagi statistiliste andmete esitamise kohta).

Artikkel 2

Iiri merel kalastades on keelatud kasutada:

1. mis tahes veetavaid põhjavõrke, välja arvatud piimtraale, millel on täielikult või osaliselt mitmekordsest niidist võrgumaterjalist valmistatud noodapära ja/või võrgupikendus;

2. mis tahes veetavaid põhjavõrke, välja arvatud piimtraale noodapära ja/või võrgupikendusega, mille niidi paksus on üle 6 mm;

3. mis tahes veetavaid põhjavõrke, välja arvatud piimtraale noodapäraga, mille võrgusilma suurus on 70–79 mm või 80–89 mm ja mille ümbermõõt, jättes välja liitekohad ja palistused, on mis tahes suunas üle 120 võrgusilma;

4. mis tahes veetavaid põhjavõrke üksikute nelinurksete silmadega, mille sõlmevahed ei ole ligikaudu võrdse pikkusega;

5. mis tahes veetavaid põhjavõrke, välja arvatud piimtraale võrgusilma suurusega 70–79 mm või 80–99 mm, kui sellise võrgu esiosa kogu ülemine pool ei koosne võrgumaterjalist selektiivaknast, mis on kinnitatud otse võrgu ülemise selise külge, ulatub vähemalt 15 silma pikkuselt võrgu tagumise osani ja on valmistatud rombikujuliste silmadega võrgumaterjalist, mille ühegi silma suurus ei ole alla 140 mm;

6. mis tahes piimtraale võrgusilma suurusega 70–79 mm või 80–99 mm, kui sellise võrgu esiosa kogu ülemine pool ei koosne võrgumaterjalist selektiivaknast, mis on kinnitatud otse võrgu ülemise selise külge, ulatub vähemalt 30 silma pikkuselt võrgu tagumise osani ja on valmistatud rombikujuliste silmadega võrgumaterjalist, mille ühegi üksiku silma suurus ei ole alla 180 mm;

7. mis tahes veetavaid põhjavõrke, välja arvatud piimtraale võrgusilma suurusega 80–99 mm, kui sellise võrgu juurde ei kuulu ruudukujuliste silmadega selektiivaken võrgusilma suurusega vähemalt 80 mm vastavalt määruse (EÜ) nr 850/98 artiklis 7 sätestatud tingimustele;

8. mis tahes veetavaid põhjavõrke, mille külge on kinnitatud alla 100 mm suuruste võrgusilmadega noodapära mis tahes muul viisil, kui seda noodapärast ettepoole võrgu külge õmmeldes.

Artikkel 3

Määruse (EÜ) nr 850/98 I lisa 6. joonealust märkust ei kohaldata ICES VIIa rajooni suhtes.

Artikkel 4

Käesolev määrus jõustub kahekümnendal päeval pärast selle avaldamist Euroopa Ühenduste Teatajas.

Artikli 2 tingimusi kohaldatakse alates 1. jaanuarist 2001.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 17. november 2000

Nõukogu nimel

eesistuja

J. Glavany

[1] EÜT C 248 E, 29.8.2000, lk 120.

[2] 10. oktoobril 2000. aastal esitatud arvamus (Euroopa Ühenduste Teatajas seni avaldamata).

[3] EÜT L 35, 10.2.2000, lk 10.

[4] EÜT L 125, 27.4.1998, lk 1. Määrust on viimati muudetud määrusega (EÜ) nr 1298/2000 (EÜT L 148, 22.6.2000, lk 1).

[5] EÜT L 365, 31.12.1991, lk 1.

--------------------------------------------------